မရှိလို့ မလှူ၊ မလှူလို့ မရှိ

မရှိလို့ မလှူ၊ မလှူလို့ မရှိ သည် မြန်မာဆိုရိုးစကား ဖြစ်သည်။

အဓိပ္ပာယ်

“မရှိလို့ မလှူ၊ မလှူလို့ မရှိ” ဆိုသည်မှာ ယခုဘဝတွင် ဆင်းရဲနွမ်းပါးမှုကြောင့် အလှူဒါန မပြုလုပ်နိုင်ပါက နောင်ဘဝတွင်လည်း ထိုကဲ့သို့ ဆင်းရဲနွမ်းပါးသော ဘဝသို့ ရောက်ရှိနိုင်သည်ဟု ဆိုလိုသည်။ အလှူဒါနသည် ကောင်းမှုကုသိုလ်တစ်ရပ်ဖြစ်ပြီး ယခုဘဝတွင် အလှူဒါနပြုလုပ်ခြင်းဖြင့် နောင်ဘဝတွင် ကောင်းကျိုးချမ်းသာများ ရရှိနိုင်ကြောင်းကို ဗုဒ္ဓဘာသာအယူအဆအရ ယုံကြည်ကြသည်။ ထို့ကြောင့် ယခုဘဝတွင် မရှိဆင်းရဲ၍ အလှူမပြုလုပ်ပါက နောင်ဘဝတွင်လည်း ဆက်လက်ဆင်းရဲနေမည်ဟု ဤဆိုရိုးစကားက သွန်သင်သည်။ အလှူဒါနပြုလုပ်ခြင်း၏ အရေးပါမှုကို ဖော်ပြသည့်အပြင် ကံနှင့် ကံ၏အကျိုးကို ယုံကြည်သော ဗုဒ္ဓဘာသာ၏ အယူအဆကိုလည်း ထင်ဟပ်စေသည်။

ကိုးကားချက်များ

   "ဆင်းရဲနွမ်းပါး၍ ကုသိုလ်ကောင်းမှုများကို မပြုနိုင်သူသည် မရှိလို့ မလှူ၊ မလှူလို့ မရှိ ဆိုသော စကားအတိုင်း နောင်သံသရာ ဘဝတစ်ပါးသို့ ပြောင်း သွား ကြလေသောအခါ ကုသိုလ်ကောင်းမှုအထုပ်အထည် မပါလေသောကြောင့် ချမ်းသာမြင့်မြတ်သော အမျိုးဇာတ်၌ မဖြစ်ပွားရလေဘဲ…၊" [၁၂၇၅] စာဏကျ၊ ပ။ ၅၃။
   "နိဗ္ဗာန်ဆော်က… မရှိလို့ မလှူ၊ မလှူလို့ မရှိ ဆိုတဲ့စကားကို ကြားဖူးတယ် မဟုတ်လား၊ မရှိ ရှိအောင် ကြိုးစားရှာဖွေပြီး လှူကွာလို့ တိုက်တွန်းပြန်တယ်။" [၁၃၄၈] ဓမ္မရသ။ ၁၉၃။

ကိုးကား

Category:မြန်မာဆိုရိုးစကားများ